《新晴》
宋代·许及之

连旬困梅霖，接夏潦乘溽。泄云涣新霁，游兴难管束。

出关便航湖，停篙葑蒲绿。渔歌入浦溆，沙禽乱惊浴。

昏霏送霞落，依稀辨林谷。初更电辉摇，轻雷忽相续。

蛙声杂猛雨，波翻碎鸣玉。何能足清睡，快举卮酒沃。

明朝看晨光，未必非所欲。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。